IRPCกำไรโตเกิน15%
เป้ารายได้2.6แสนล้านปีหน้าเพิ่มผลิตภัณฑ์ค่าไฟฟ้าลด
28 ธ.ค. 2554

เป้ารายได้2.6แสนล้านปีหน้าเพิ่มผลิตภัณฑ์ค่าไฟฟ้าลด
ไออาร์พีซี แย้มกำไรโตเกิน 15% ปีหน้า รายได้ 2.6 แสนล้าน เน้นกลยุทธ์หากำไรมากกว่าขาย
นายอธิคม เติบศิริ กรรมการผู้จัดการใหญ่ บริษัท ไออาร์พีซี(IRPC) เปิดเผยถึงแนวโน้มการดำเนินงานในปี 2555 ว่า รายได้จะเพิ่มขึ้นมาอยู่ที่ 2.6 แสนล้านบาท หรือเติบโต 15% จากปี 2554 ที่คาดทำรายได้ 2.3 แสนล้านบาทตามเป้า
กำไรสุทธิน่าจะโตมากกว่ารายได้ ซึ่งเป็นไปตามเป้าหมายของบริษัท ที่เน้นการเติบโตของอัตรากำไรสุทธิมากกว่ารายได้ 
“กลยุทธ์ของเราจะเน้นการเพิ่มกำไร โดยเพิ่มผลิตภัณฑ์ที่ให้กำไรดีมากกว่าการเพิ่มกำลังการผลิตจำนวนมาก ส่วนยอดขายก็จะไม่ได้เพิ่มมากนัก” นายอธิคม กล่าว
ปี 2555 บริษัทจะมีกำลังการผลิตใหม่จากโพรพิลีนจำนวน 1 แสนตัน และกำลังการผลิตใหม่จาก TDAE ซึ่งเป็นยางชนิดพิเศษที่เป็นมิตรกับสิ่งแวดล้อม ที่จะมีกำลังการผลิตเพิ่มเป็น 5 หมื่นตัน/ปี ขณะเดียวกันไม่มีแผนปิดซ่อมบำรุงขนาดใหญ่ รวมทั้งบริษัทสามารถลดค่าใช้จ่ายได้วันละประมาณ 5 ล้านบาท หลังจากโรงไฟฟ้าของบริษัทแล้วเสร็จ 
สำหรับปี 2554 ก็ยังเป็นไปตามเป้า ไตรมาส 4 มีกำไรจากสต๊อกเพราะราคาน้ำมันเพิ่มขึ้น แต่ทั้งไตรมาส 4 จะกำไรหรือขาดทุนยังบอกไม่ได้เพราะยังไม่ปิดงบ 
ทิศทางราคาปิโตรเคมีในปี 2555 คาดว่า ส่วนต่างราคาผลิตภัณฑ์กับต้นทุนยังดีกว่าปี 2554 แม้ว่าผลิตภัณฑ์บางตัวจะมีสเปรดน้อยลง แต่ค่าการกลั่นเฉลี่ย (GIM) น่าจะอยู่ที่ 12 เหรียญสหรัฐ/บาร์เรล เพิ่มขึ้นจากปีนี้ที่ 10.210.5 เหรียญสหรัฐ/บาร์เรล 
นายอธิคม คาดว่า ในไตรมาสแรก ปี 2555 ราคาผลิตภัณฑ์จะดีขึ้น โดยประเทศจีนน่าจะสต๊อกเพิ่มขึ้นจากเดิมที่ชะลอตัวจากความกังวลปัญหาเศรษฐกิจของจีนจะชะลอตัว แต่เริ่มคลายกังวลลง เชื่อว่าจะมีการสต๊อกในช่วงก่อนตรุษจีนค่อนข้างมาก 
นายอธิคม กล่าวว่า เป้าหมายการเติบโต ซึ่งเป็นยุทธศาสตร์ 5 ปี ของ IRPC บริษัทยังเน้นการเติบโตด้านเทคโนโลยีมากกว่ากำลังผลิต โดยต้องการพันธมิตรที่มีความชำนาญด้านเทคโนโลยี หากมีดีลควบรวมกิจการ หรือซื้อกิจการ บริษัทก็จะมองความร่วมมือด้านเทคโนโลยีเป็นหลัก เพราะตอนนี้ IRPC มีสินทรัพย์ที่รอการพัฒนาจำนวนมาก
ล่าสุด ราคาหุ้น IRPC ปิดที่ 4.2 บาท ลดลง 0.08 บาท มูลค่าการซื้อขายทั้งสิ้น 325 ล้านบาท